**JEGYZŐKÖNYV**

**Készült:** Cserépfalu Községi Önkormányzat Képviselő-testületének **2015.**  **december 8-ai közmeghallgatásáról**

**Jelen vannak:** Csendes Péter polgármester

 Nemes Bertalan alpolgármester

 Dósa Sándor

 Karcagi Sándorné

 Mizser László

 Nagy József

Virág László képviselők

**Tanácskozási joggal rész a közmeghallgatáson:**

 Farmosi Zoltán jegyző

**A lakosság részéről jelen van: 15 fő**

**Csendes Péter:** Szeretettel köszöntöm a megjelenteket a mai közmeghallgatáson. Megállapítom, hogy a testület határozatképes. A jegyzőkönyv hitelesítésére javaslom Karcagi Sándorné és Nagy József képviselőket. Aki egyetért a személyükkel, kérem kézfeltartással jelezzék.

***Szavazásban résztvevők száma: 7 fő***

***A Képviselőtestület 7 igen szavazattal, ellenszavazat és tartózkodás nélkül jegyzőkönyv hitelesítőknek Karcagi Sándorné és Nagy József képviselőket jelöli ki.***

**Csendes Péter:** A közmeghallgatásnak két napirendi pontja lenne. Az Önkormányzat 2015. évi tevékenységéről szóló beszámoló, valamint indítványok javaslatok. Itt a lakosság részéről felmerült kérdéseket, javaslatokat is fel lehet tenni a képviselőtestület felé.

Kérem a képviselőtársakat, hogy aki a javasolt napirendi pontokkal egyetért, kérem kézfenntartással jelezze.

***Szavazásban résztvevő képviselők száma 7 fő.***

***A Képviselőtestület 7 igen szavazattal, ellenszavazat és tartózkodás nélkül a napirendi pontokat az alábbiak szerint fogadja el.***

**Napirendi pontok:**

1. Az Önkormányzat 2015. évi tevékenységéről szóló beszámoló

Előadó: Csendes Péter polgármester

1. Indítványok, javaslatok

***A Képviselőtestület 1. napirendi pont keretében a az Önkormányzat 2015. évi tevékenységéről szóló beszámolót tárgyalja***

***Csendes Péter:***  *A beszámoló anyaga a jegyzőkönyvhöz csatolva.*

Kérdés, javaslat van-e a témával kapcsolatban? Amennyiben nincs, felkérem a testület tagjait, hogy aki az Önkormányzat 2015. évi tevékenységéről szóló beszámolót elfogadja, kérem kézfeltartással jelezze.

***Szavazásban résztvevő képviselők száma 7 fő.***

***A Képviselőtestület 7 igen szavazattal, ellenszavazat és tartózkodás nélkül az alábbi határozatot hozza:***

**194/2015.(XII.08.) számú Kt. határozat**

**Tárgy:** Az Önkormányzat 2015. évi tevékenységéről szóló beszámoló elfogadása

Cserépfalu Község Önkormányzatának Képviselő-testülete megtárgyalta a polgármester előterjesztésében a 2014. évi önkormányzati választások óta eltelt időszak tevékenységéről szóló beszámolót.

A Képviselőtestület a beszámolót

**jóváhagyólag elfogadja.**

Felelős: Csendes Péter polgármester

Határidő: azonnal

***A Képviselőtestület 2. napirendi pont keretében indítványokat, javaslatokat tárgyal***

**Csendes Péter:** A képviselők részéről van-e kérdés, javaslat, indítvány?

Amennyiben nincs, átadom a szót a lakosság részére a.

**Garai László Széchenyi út 19. szám alatti lakos**: Mennyi volt a Látogatóközpont bevétele az idén vagy a múlt évben?

**Csendes Péter:** A tavalyihoz képest 30 %-kal nőtt, de még nincs annyi, hogy a bérköltséget és a rezsiköltséget fedezze. Szeretnénk a látogatottság tekintetében még több iskolát, intézményt megkeresni programajánlatunkkal.

**Garai László**: Polgármester úr mit tud a Hór-völgy bejáratánál, Galambos György házával szemben? Állítólag a magyar állam tulajdonában lévő területről van szó. Állítólag 300 m mélyre fúrtak le és gyógyvizet találtak.

**Csendes Péter**: Én is csak ennyit tudok, amit elmondtál. Majd utána nézünk.

**Garai László:** Jegyző úrhoz lenne kérdésem. Jelen pillanatban hány közterület foglalási engedély van kiadva a Hivatal részéről?

**Farmosi Zoltán**: Erre nem tudok választ adni, de nem nagyon van ilyen.

**Garai László:** Én összeszámoltam, 10 helyen láttam, hogy a közterületen vannak elhelyezve magáncélú dolgok. Több utcát sorolhatnék, ahol autógumik, utánfutó, pótkocsi, tartály, tűzifa van elhelyezve közterületen. Úgy látom, hogy nem egységesen járnak el az érintettekkel, akire haragszanak azt feljelentik.

**Csendes Péter**: Igazad van, de egy kisközösségben élünk, ahol egymás dolgait tolerálni kell.

**Garai László:** Az lenne még a javaslatom, hogy fel kell szerelni egy kamerát a faluban, hogy ha valami szabálytalanság vagy törvény ellenes cselekmény történik, akkor a polgárőrséggel együttműködve intézkedésre is lehetőség legyen.

A Körtés úton is ott van a nagy kőhalom lerakva. Azt is rendezni kellene.

**Nagy József:** Az magánterületen van, nem közterületen.

**Farmosi Zoltán**: Való igaz, hogy létezik a probléma, de elsősorban abban az esetben lépünk fel, amikor közlkedési akadályoztatás áll fenn, vagy sérti a lakosság érdekeit. Szerintem ezek nem olyanok.

**Garai László:** Kb. 30 éves probléma az is, hogy a templomnál parkolnak a teherautók.

**Nagy József:** Közúton vannak, abba mi nem szólhatunk bele.

**Garai László:** A Kispástnál hogy van az, hogy a templomhoz egy kőhajításra van a szeméttelep?

**Csendes Péter**: Most már senki nem vihet oda semmit.

**Garai László:** Most mérték ki alatta a területet.

**Csendes Péter**: Tudunk róla.

**Garai László**: Milyen célból lett kimérve a terület?

**Csendes Péter:** Telekvásárlás céljából.

**Garai László**: Hogy akarja az Önkormányzat hasznosítani a területet?

**Csendes Péter**: El kell majd onnan szállítani a törmeléket és rendbe kell hozni a területet. Nekünk azzal a területtel egyébként még nincs célunk.

**Garai László**: Nem lehetne ott egy öregotthont kialakítani?

**Csendes Péter**: Van ilyen elképzelés, de nem ott.

**Kósik István Kossuth út 12. szám alatti lakos:** Dicséret illeti meg a testületet az elmúlt időszakban végzett munkájukért. Többen kértek, hogy tolmácsoljam, hogy milyen jó lett a leaszfaltozott út. Milyen sokat változott a falu képe, az óvoda, a művelődési ház stb. Örvendetes, hogy 180 adag ételt főznek az újonnan beindult főzőkonyhán. Dicséret illeti a szakácsot és a konyhai dolgozókat is. Nagyon jóleső figyelmesség volt pl. a mikulásra kapott csokimikulás is. Szeretném kérni az, hogy egy kicsit korábban hozzák az alvégbe az ebédet, mert kb. ¼ 2-kor érnek le vele.

A hangos bemondóval kapcsolatban szeretném megjegyezni, hogy az alvégben nem hallunk semmit. Vissza kellene állítani egy hangszórót a volt malom tetejére.

**Csendes Péter**: Tervbe van véve a további hangszórók kihelyezése, de magas a költsége. Jelenleg két hangszóró üzemel, de négyet tervezünk, még az alvégbe és a felvégbe kellene 1-1 hangszóró, de 80-100 e Ft-ba kerül darabonként. Jövőre reméljük ez is megoldódik. Az ebédkihordásról meg annyit, hogy nagyon sok az kihordandó vendégebéd, ezért nem tudjuk megoldani, hogy hamarabb vigyék ki, mert az ételesek kihordása előtt Bükkzsércre is fel kell vinni az ebédet.

**Kósik István**: Szeretném még jelezni, hogy a kertünk végében korábban megcsinálták az árkot, de sok helyen fiatal fákkal van benőve, amit az idős lakosok nem tudnak rendbe tenni. Kihez tartozik az a terület?

**Csendes Péter**: Valószínűleg magántulajdonban vannak. Honnan kezdődik a benövés?

**Kósik István:** A sportpálya irányába.

**Csendes Péter**: Majd megnézzük.

**Kósik István:** Jó dolognak tartom az Idősek Klubjának beindítását, de mivel az ebédet későn hozzák, így én például nem tudok a kezdésre felmenni.

**Csendes Péter**: Az időponton lehet változtatni.

**Kósik István**: Dicséret illeti a településen működő házi segítségnyújtó szolgálatot, ami az idősek nagy segítségére van és nagyon nagy megelégedésére a gondozottaknak.

A Hór-patak karbantartásával kapcsolatban kérdezem, hogy mikor kerülhet sor a patakparton a fák kivágására?

**Csendes Péter:** A Bem utcától a Rákóczi útig megcsináltuk.

**Kósik István:** A Rákóczi úttól lefelé kellene. Van, aki már kivágta a saját érdekében, de nem mindenki tudja ezt megcsinálni.

**Csendes Péter:** Tavasszal végigmentünk a patakparton, de nem egyszerű, mert sok helyen el van kerítve a terület. Megpróbáljuk megoldani a dolgot.

**Kósik István:** Tisztelet azért a kapcsolatért, ami a lakosság és a civil szervezetek között létrejött. Továbbra is jó munkát és sikert kívánok.

**Garai László**: Azt az ígéretet kaptuk, hogy be lesz kamerázva a település.

**Csendes Péter**: Én nem tettem ilyen ígéretet.

**Garai László:** Az előző polgármester ígérte meg.

**Csendes Péter:** Akkor tőle kell számon kérni.

**Garai László**: Akkor most újra kérem, hogy legyen.

**Farmosi Zoltán**: Az Önkormányzat már pályázott kamerák felszerelésére, de nem feleltünk meg a pályázaton, mivel nem vagyunk biztonságilag kiemelten veszélyeztetett település.

**Karcagi Sándorné**: Miért tartod fontosnak, hogy be legyen kamerázva a település?

**Garai László**: Mert annak idején édesanyámhoz is betörtek, meg még két víkendházba is ugyanakkor.

**Garai László**: Mi van a ravatalozó előtetőjével?

**Csendes Péter**: A terv elkészült rá, nemcsak az előtető, de az épület is felújításra kerül. Kb. 6 millió Ft-os beruházásról van szó. Az idén hozzá is akartunk fogni, de az időjárás már nem engedte. Sajnálom, hogy az előző időszakban ennyi pénzt kiadtak azért a munkáért, ahogy az kinéz.

**Garai László**: Az általam elültetett csemetéket szeretném pótolni, mert elég sok kiszáradt belőle. Csak a gödrök kiásásához kellene segítség.

**Csendes Péter**: Engedélyezem az ültetést. Köszönjük, hogy ezeket a fákat elültetted.

Amennyiben nincs más hozzászólás, a közmeghallgatást bezárom. Mindenkinek békés, boldog Karácsonyi Ünnepeket és boldog Új Évet kívánok.

K.m.f.

 ***Csendes Péter Farmosi Zoltán***

 ***polgármester jegyző***

Jegyzőkönyv hitelesítők:

 ***Karcagi Sándorné Nagy József***

1. *sz. Melléklet*

**ELŐTERJESZTÉS**

**a 2016. december 8-ai közmeghallgatásra**

**Tárgy:** Beszámoló az Önkormányzat 2015. évi munkájáról

A 2014 október 12-i választásokat követően 21-én megtörtént a polgármesteri munkakör átadás-átvétele a Kormánymegbízottak jelenlétében.

Az új Önkormányzat alakuló ülése 2014. október 27-én volt. Ezt követően kezdődött meg az érdemi munka.

Cserépfalu lakosságának száma 2015.01.01 adatok alapján 1011 Fő.

Ebben az évben a mai napig 4 gyermek születet, és sajnos 22-en hunytak el a településen, emellett 4 pár mondta ki a boldogító igent.

Cserépfalu Községi Önkormányzatának Képviselő-testülete 2014.10.27-2014.12.31 között 4-szer ülésezett, melyen 87 határozatot hozott és 4 rendeletet alkotott. 2015.01.01-től a mai napig 25 testületi ülést tartott, ebből 3 közös testületi ülés volt a két szomszéd településsel. Ebben az időszakban a határozatok száma 192 db, a rendeletek száma 14 db volt.

A Képviselő testület az Önkormányzat 2015 évi költségvetési főösszegét 159.707.000 Ft-tal fogadta el.

* Kommunális adó bevétel:3.500.000 Ft
* Iparűzési adó bevétel:9.000.000 Ft
* Idegenforgalmi adó bevétel:230.000 Ft
* Gépjármű adó bevétel:2.800.000 Ft (40%)

Ebben az évben kétszer nyújtottunk be pályázatot Rendkívüli Települési Önkormányzati Támogatásra:

1. pályázati forduló támogatási igénye 3.963.000 Ft volt

megnyert támogatás 2.962.000 Ft

1. pályázati forduló támogatási igénye 1.749.000 Ft

december közepén lesz eredménye

**Fejlesztések, Beruházások, Pályázatok**

-főtér parkosítása

-Közös Önkormányzati Hivatal belső felújítása

-Posta épületének felújítása

-Gazdaház felújítása, Malvinka Hagyományőrző Emlékszoba kialakítása

-Erdei Iskola felújítása

-Sportpálya, sportöltöző rendbetétele

-Közösségi Ház előtti terület térkövezése, parkosítása, parkoló kialakítása

-Kilátó körüli terület és a tanösvény rendbetétele

**Pályázatok:**

1. **Közösségi Ház** felújítása 82.856 e Ft volt 95%-os támogatottsággal

-út felújítás:26.144 e Ft

-Közösségi Ház:54.552 e Ft

Bővült az épület alapterülete, korszerűsödött a fűtési és világítási rendszer, a nyílászárókat lecseréltük, megtörtént az akadálymentesítés, külső homlokzati szigetelést kapott az épület, illetve új tetőszerkezetet. Emellett a II. Rákóczi Ferenc Megyei és Városi Könyvtár segítségével a könyvtár berendezési tárgyai, könyvállománya és digitális eszköztára megújult.

1. **Óvoda felújítás** összköltsége 21.650 e Ft volt

A Belügyminisztériumtól nyert támogatás mértéke pedig 80%-os.

- Tetőcsere, külső homlokzati szigetekés, külső nyílászáró csere, fűtés korszerűsítés,

 meleg víz ellátáshoz napkollektor felszerelése.

1. **Önkormányzati főzőkonyha** felújítása

Nemzetgazdasági Minisztérium által kiírt pályázaton 9.140 eFt támogatást nyertünk, 5% önerő vállalással. Eszközbeszerzésre 3.000 eFt-ot költhettünk.

A beruházás tartalmazta a külső nyílászárók cseréjét, az elszívó berendezés kialakítását, fűtés, világítás korszerűsítését, az épület külső és belső falfelületeinek javítását.

Az Önkormányzati konyha 1 fő szakáccsal és 4 fő konyhai kisegítővel november 1-én megkezdte működését. A szakácsnő 8 órás munkaviszonyban a munkatörvénykönyv szerint van alkalmazva, a 4 konyhalány pedig közfoglalkoztatottként dolgozik. Sikerült megnyernünk a bükkzsérci közétkeztetési pályázatot, emiatt naponta 170-190 adag étel készül a konyhában, eddigi tapasztalatok alapján mindenki megelégedésére.

1. Sikerült elérnünk, hogy a **2511-es számú közút** Cserépfalu belterületén új aszfaltréteget kapjon.
2. A Mezőgazdasági és Vidékfejlesztési Hivatal 2015.04.17-én pályázatot írt ki kistérségi közlekedési szolgáltatás fejlesztésére, **gépjármű beszerzésre**. Ebben a pályázatban az Önkormányzat nem nyert, mivel egy településről legfeljebb 3 gépjármű beszerzés volt támogatható, és az Önkormányzat a 4. volt a pályázók között.

Nyertes pályázó volt a Cserépfalui Református Egyházközösség, a Polgárőrség és az SBS Hang-Színpad Nonprofit Kft.

Úgy gondolom, hogy ezek a fejlesztések, beruházások mind hozzájárulnak ahhoz, hogy a településen élő és idelátogató emberek komfortérzete javuljon.

**Munkaügyi helyzet:**

A településen élő aktív korú személyek száma 702 fő, ebből 36 fő regisztrált munkanélküli, ami 5,13%-os arány. Összehasonlítás képen a járásban 13%, BAZ megyében 13,9%, országos viszonylatban pedig 7,5% az arány.

Közfoglalkozatásban havi szinten átlagosan 22-23 fő dolgozik. A Munkaügyi Központ által támogatott Start mintaprogram keretein belül tér és szegélyköveket gyártunk, a mai napig kb. 20000 db térkövet sikerült elkészíteni. A program másik fő eleme a Hivatal mögött felépített 300 m2 alapterületű fóliasátor. A fóliasátorban és a kert területén termesztettünk paradicsomot, paprikát, uborkát, borsót, babot, céklát, sárgarépát. A zöldségeket az Önkormányzati konyhában dolgozzuk fel, emellett a Cigány dűlőben létrehoztunk egy 50 fából álló gyümölcsöst. Melynek a gondozása ugyancsak a közfoglalkoztatottak feladata.

A Gazdaház, az Erdei Iskola és az Iker vendégház felújítását is a közfoglalkoztatottak végezték. A futball pálya, a település zöld területeinek folyamatos gondozása, karbantartása is az Ő feladatuk.

2015-ben elindult az értékteremtő munka a településen, amire joggal lehetnek büszkék a közfoglalkoztatásban résztvevők.

Ez év márciusában megalakult a Cserépfalu Nonprofit Kft, a cég feladatai közé tartozik a Látogatóközpont, az Erdei Iskola, a Gazdaház, az Iker vendégházak üzemeltetése, települési rendezvények szervezése, és a településen történő beruházások generál kivitelezése. Ebben az évben a cég segítségével nagy valószínűséggel egy fitness termet tudunk kialakítani a falu lakosságának számára.

**Tervek a jövő vonatkozásában:**

A 2014-2020-as Európai Uniós ciklus fejlesztési tervei közé tartozik:

- a Közös Önkormányzati Hivatal épületének energetikai felújítása

- a Bem utcai belterületi csapadékvíz elvezetésének megoldása

- az Általános Iskola és az Erdei Iskola energetikai korszerűsítése

- a Kisamerikai barlanglakások rekonstruálása

- Kerékpárút kialakítása (Miskolc-Mezőkövesd-Bogács-Cserépfalu-Bükkzsérc)

- Ravatalozó felújítása

- Fitness terem kialakítása

A jövő évi közmunka programban tervezzük a település járdáinak felújítását, a mellékutak kátyúzását. 2015 évről ráépülő programként a mezőgazdasági termelés folytatása a cél. Gondolok itt a fóliasátorra illetve a gyümölcsösre.

Fontosnak tartom a település központi arculatának kialakítását, tervezzük a Közösségi Ház és a Református templom közötti terület parkosítását.

**Kultúra, Sport:**

Az Önkormányzat 2015-ben több egyesületet ill. civil szervezetet támogatott az anyagi lehetőségeihez mérten.

Cserépfalu Községi Sportegyesületet (400.000 Ft)

Polgárőr Egyesületet (500.000 Ft)

Pálinka mustrát (100.000 Ft)

Boldizsár Lovastanya Egyesületet (50.000 Ft) és a Cserépi Trappot. (50.000 Ft)

December 1-én elindult az Ifjúsági és Nyugdíjas Klub a településen két hetente szombat délután pedig kézműves foglalkozáson vehetnek részt a szülők és gyerekek. A sportolni vágyók is találhatnak az igényüknek megfelelő programot, hiszen heti két alkalommal van lehetőség aerobik edzésre, heti két alkalommal terem focira, egy alkalommal pedig röplabdázásra a tornateremben. Kéthetente szombat este pedig táncház várja az érdeklődőket a Közösségi Házban.

Nagyon örülök, hogy a faluban ismét elindult egyfajta közösség élet, amelyben minden korosztály részt vehet.

A **Látogató központ** pályázatát tekintve az Önkormányzat ellen két szabálytalansági vizsgálat volt folyamatban. Az egyik az építésre a másik pedig az eszközbeszerzésre vonatkozott. A Közreműködő szervezet az építéssel kapcsolatos szabálytalansági eljárást 2015. nov.20-án lezárta, az eszközbeszerzésre vonatkozó szabálytalanságot az Irányító Hatóság továbbra is vizsgálja. A vizsgálatok lezárása után tudjuk benyújtani a záró kifizetési kérelmet.

A **Berezdtető eladásával** kapcsolatban az Assur B-2001 Kft 4.500.000 Ft-ot követel az Önkormányzattól . A képviselő testület a követelést elutasította azzal az indokkal, mivel az Önkormányzatot is kár érte a terület eladásának megakadályozása miatt. Perré alakulás esetén a területileg illetékes Bíróság fogja tárgyalni az ügyet.

Én és a képviselő társaim azon dolgozunk, hogy Cserépfalu egy vonzó és élhető település legyen a helyi lakosok és az idelátogató turisták számára.

Mindezek mellett fontos, hogy ,Önkormányzat szoros gazdálkodás mellet tudja teljesíteni a kötelező feladatait. Célunk, hogy az Önkormányzat folyamatos és biztonságos gazdálkodásához felhasznált folyószámla hitel állományát az év végére visszatörlessze vagy minimális mértékre szorítsa.

**Az Önkormányzat kötelező feladatai:**

- egészséges ivóvízellátás

- egészségügyi és szociális alapellátás

- általános iskolai oktatás és nevelés

- óvodai nevelés

- közvilágítás

- helyi közutak és a köztemető fenntartása

Cserépfalu, 2015. december 7.

 ***Csendes Péter sk.***

 ***polgármester***